**Scrisoare din Canada**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-a scris, fă ţaţă, o scrisoare,

Că e plecat cam de vreun an,

Ion, îl ştii, a lu' Mardare,

Acuma-i Neil, canadian,

Şi-o tot citesc şi-o frunzăresc,

Nu-ş' ce să zic, sunt în dilemă,

La măritiş nu mă grăbesc

Cu toate că m-a pus în temă:

Are o casă, nouă ea,

Frumoasă de nu poţi să-ntorci,

Dar dimineaţa, la cafea,

Mănâncă paie stând pe porci…

Şi-a luat şi-un car, să-mi placă mie,

Însă mă-ntreb cu ce parai

Vom ţine noi o herghelie

De-aproape trei sute de cai?!

Da' boi nu are, doar vecina

Şi-n casă-i ţine pe-amândoi,

La şcoală-i duce cu maşina...

Gândesc că şi ei au noroi(!)

Aşa că, ţaţă, vreau un sfat,

Că…ce-are Ion e şi la noi,

Iar de mi-o fi de măritat

Şi-oi vrea io cai, sau porci, sau boi...

Găsesc io unu-n Dorohoi!

Valeriu Cercel